Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 377/15/5502	Čadca, 30.6.2015
EEČ : 2-37-136-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Čadca
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
pre prečin zanedbania povinnej výživy podľa § 207 odsek 1 Trestného zákona, vedené na Obvodnom oddelení PZ v  XXXXX pod sp. zn. XXXXX 
Skutková veta:
ako otec maloletej dcéry XXXXX, nar. XXXXX,  ktorá je vo výchove a starostlivosti u svojej matky XXXXX, trvale bytom XXXXX, okres XXXXX, úmyselne riadne na toto dieťa neplatil výživné v dobe od 06. 02. 2015 doposiaľ, pričom k vyživovacej povinnosti bol aj zaviazaný rozsudkom XXXXX pod sp. zn. XXXXX zo dňa XXXXX, právoplatným dňa XXXXX a to prispievať na mal. XXXXX mesačne sumou 200 €, vždy do 15. dňa v mesiaci vopred k rukám matky dieťaťa XXXXX. Obvinený za uvedené obdobie výživné k rukám matky XXXXX v plnej výške uhradil.
Právna veta:

lebo zanikla trestnosť činu

Odôvodnenie:
	Uznesením povereného príslušníka Obvodného oddelenia PZ v XXXXX pod sp. zn. XXXXX zo dňa XXXXX bolo podľa § 199 odsek 1 Trestného poriadku začaté trestné stíhanie a súčasne podľa § 206 odsek 1 Trestného poriadku vznesené obvinenie XXXXX pre prečin zanedbania povinnej výživy podľa § 207 odsek 1 Trestného zákona na tom skutkovom základe ako je uvedené vo výrokovej časti predmetného uznesenia.

	Dňa 26. júna 2015 predložil poverený príslušník Obvodného oddelenia PZ  v XXXXX spisový materiál pod sp. zn. XXXXX spolu s návrhom na zastavenie trestného stíhania v zmysle ustanovenia § 215 ods. 1 písm. h) Trestného poriadku, pričom preskúmaním spisového materiálu bolo zistené, že postup povereného príslušníka PZ je dôvodný .

	Dňa 22. apríla 2015 na Obvodnom oddelení PZ v XXXXX podala trestné oznámenie XXXXX  na bývalého priateľa XXXXX a to pre neplatenie výživného na jeho maloletú dcéru XXXXX, nar. XXXXX, ktorá jej bola zverená do výchovy a starostlivosti. Rozsudkom XXXXX pod sp. zn. XXXXX zo dňa XXXXX právoplatným dňa XXXXX bol XXXXX zaviazaný prispievať na výživu mal. XXXXX mesačne sumou 200 €, vždy do 15. dňa v mesiaci vopred k rukám matky dieťaťa XXXXX. Túto svoju vyživovaciu povinnosť si neplnil od 06. 02. 2015 a ku dňu podania trestného oznámenia jej bývalý priateľ dlhoval na výživnom 600,- €.

	Svedkyňa - poškodená XXXXX vo svojej výpovedi dňa 19. júna 2015 k veci uviedla, že jej bývalý priateľ uhradil celú dlžnú sumu na výživnom a to poštovou poukážkou zo dňa 17.6.2015, kedy jej zaslal sumu vo výške 1.200 €. Ďalej k veci uviedla, že dlžné výživné má uhradené v celom rozsahu a taktiež má zaplatené riadne výživné aj za mesiac  júl 2015.

	Z uvedeného teda vyplýva, že obvinený XXXXX bol stíhaný za obdobie neplatenia výživného od 06.02.2015 doposiaľ. Za toto obdobie mal na výživnom zaplatiť 1.000 €, ktorú sumu uhradil v celom rozsahu..

	Do spisu bol zabezpečený doklad o úhrade výživného.  

	Obvinený teda za obdobie, ktoré bolo predmetom stíhania, výživné v plnej výške uhradil, čím využil ustanovenie § 86 písm. a) Trestného zákona o účinnej ľútosti.

	Podľa ustanovenia § 215 odsek 1 písm. h) Trestného poriadku prokurátor zastaví trestné stíhanie ak zanikla trestnosť činu.        

	Podľa ustanovenia § 86 písm. a) Trestného zákona trestnosť trestného činu zaniká aj vtedy ak ide o trestný čin zanedbania povinnej výživy podľa  § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr než sa súd odobral na záverečnú poradu.

	Prečinu zanedbania povinnej výživy podľa § 207 odsek 1 Trestného zákona sa dopustí ten, kto najmenej tri mesiace v období dvoch rokov úmyselne neplnil zákonnú povinnosť vyživovať iného.

	Vzhľadom k tomu, že obvinený XXXXX výživné, ktoré bolo predmetom stíhania, v plnej výške uhradil, rozhodla som tak, ako je uvedené vo výrokovej časti tohto uznesenia a v zmysle § 215 odsek 1 písm. h) Trestného poriadku zastavila som trestné stíhanie proti obvinenému XXXXX pre prečin zanedbania povinnej výživy podľa § 207 odsek 1) Trestného zákona. 

Poučenie:
	Proti tomuto uzneseniu je prípustná sťažnosť, ktorú môže obvinený a poškodený podať do 3 dní odo dňa jeho oznámenia, cestou tunajšej prokuratúry na Krajskú prokuratúru  Žilina.  Sťažnosť má odkladný účinok.

JUDr. Monika Koteková
prokurátorka